Tyranni
Tuli pikkuprinsessa maailmaan.
 Isä kynsi korvallistaan
 että mikä tuon lienee tuonutkaan
 tähän aivan talven niskaan.

 Tuli sangen alasti pakkaseen
 ja alkoi sen jeremiaadin,
 joka turvaa itkun tyrskeeseen
 ja merkitsee: minä vaadin.

 Sitä kuunnellessa sietää kait
 isäraukan raapia niskaa
 — tuo tulokas laatii uudet lait
 ja entiset syrjään viskaa.

 Voi sinuas, tyranni pikkuinen;
 olet mahtaja aikamoinen,
 sun valtas on kaksinkertainen:
 olet kuopus ja esikoinen.